b"\n_START_ARTICLE_\nMasku\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nN\xc3\xa4ht\xc3\xa4vyyksi\xc3\xa4 \xe2\x80\x9dvanhan\xe2\x80\x9d Maskun kunnan alueella ovat muun muassa Maskun keskiaikainen kivikirkko, Kankaisten kartano, Maskun museo ja Maskun Rosarium._NEWLINE_Maskun tunnetuin n\xc3\xa4ht\xc3\xa4vyys on marsalkka Mannerheimin syntym\xc3\xa4kotina tunnettu barokkityylinen Louhisaaren kartanolinna entisen Askaisten kunnan alueella ja siihen maisemallisesti liittyv\xc3\xa4 Askaisten keskiaikainen kivikirkko, jonka vuonna 1653 valmistuneet lyijylasi-ikkunat on arvioitu suomen vanhimmiksi. Askaisissa on my\xc3\xb6s Ritaripuisto._NEWLINE_Lemussa t\xc3\xa4rkeit\xc3\xa4 kulttuurin\xc3\xa4ht\xc3\xa4vyyksi\xc3\xa4 ovat keskiaikainen 1456 vuonna rakennettu Lemun Pyh\xc3\xa4n Olavin harmaakivikirkko ja vanhaan lainamakasiiniin perustettu ja kotiseutumuseo Kemppien tupa kirkon vieress\xc3\xa4 Kirkon paikalla on sijainnut jo 1200-luvulla pieni puinen kappelikirkko, josta ovat per\xc3\xa4isin nykyisen kirkon krusifiksi ja kastemalja. 1300-luvulla rakennettu kivinen kappeli toimii nykyisen kirkon sakastina. Kirkon kellotapuli on rakennettu vuonna 1812. Kirkon ainoa sein\xc3\xa4maalaus kuvaa Martti Lutheria. Kirkonkirjoissa on my\xc3\xb6s n\xc3\xa4ht\xc3\xa4vill\xc3\xa4 merkint\xc3\xa4 Marsalkka Mannerheimin osallistumisesta rippikirkkoon. Viereisess\xc3\xa4, kes\xc3\xa4sunnuntaisin auki olevassa kotiseutumuseossa on n\xc3\xa4ytteill\xc3\xa4 muun muassa vanhaa lemulaista talonpoikaisesineist\xc3\xb6\xc3\xa4. Museo sijaitsee 1887 rakennetussa lainamakasiinissa._NEWLINE_Tunnetuin luonnonn\xc3\xa4ht\xc3\xa4vyys on Lemun Oukkulanlahden lintuvesialue. Se on noin 900 hehtaarin laajuinen Mets\xc3\xa4hallituksen kosteikko-life -ohjelmaan kuuluva Natura-alue. Siihen kuuluvat Oukkulanlahden lis\xc3\xa4ksi my\xc3\xb6s Halkko- ja Rukanaukon vesialueet. Oukkulanlahdelle on rakennettu vuonna 2004 lintutorni Kaidanp\xc3\xa4\xc3\xa4n niemeen sek\xc3\xa4 tornille johtava luontopolku. T\xc3\xa4m\xc3\xa4n lis\xc3\xa4ksi Lemun etel\xc3\xa4osan laajoilla peltoaukeilla sijaitsee useita luonnontilaisia ja rauhoitettuja tammimetsi\xc3\xa4, jotka ovat viimeisi\xc3\xa4 j\xc3\xa4\xc3\xa4nteit\xc3\xa4 alueen lehdoista. Natura-verkostoon kuuluvia tammimetsi\xc3\xa4 on yhteens\xc3\xa4 26 hehtaaria.\n_START_SECTION_\nTapahtumat\n_START_PARAGRAPH_\nMaskun teatteriyhdistys on esitt\xc3\xa4nyt kes\xc3\xa4teatteria Humikkalassa vuodesta 1982 l\xc3\xa4htien. Vuonna 2008 he esittiv\xc3\xa4t V\xc3\xa4in\xc3\xb6 Riikkil\xc3\xa4n luoman Pertsa ja Kilu -n\xc3\xa4ytelm\xc3\xa4n. N\xc3\xa4ytelm\xc3\xa4n k\xc3\xa4sikirjoitti Ari Lehtinen, joka my\xc3\xb6s esitti n\xc3\xa4ytelm\xc3\xa4ss\xc3\xa4 Pertsan is\xc3\xa4\xc3\xa4._NEWLINE_Loppukes\xc3\xa4st\xc3\xa4 j\xc3\xa4rjestett\xc3\xa4v\xc3\xa4t Lemust' leipp\xc3\xa4 -markkinat ovat Lemun merkitt\xc3\xa4vin vuotuinen tapahtuma. Markkinoilla myyv\xc3\xa4t tuotteitaan ainoastaan paikalliset tuottajat ja yhdistykset. Markkinoita kutsuttiin 2000-luvulle asti Olavinmarkkinoiksi kirkon suojelupyhimyksen mukaan. Nykyinen nimi juontaa juurensa paikalliseen perinteiseen pitoruokaan, Lemun leip\xc3\xa4 -limppuun, jota my\xc3\xb6s myyd\xc3\xa4\xc3\xa4n markkinoilla._NEWLINE_Joka toinen vuosi Maskussa j\xc3\xa4rjestet\xc3\xa4\xc3\xa4n elokuun kolmantena viikonloppuna j\xc3\xa4rjest\xc3\xb6jen ja kunnan yhteisty\xc3\xb6n\xc3\xa4 kotiseutuhenkiset Maskun P\xc3\xa4iv\xc3\xa4t. Askaisissa j\xc3\xa4rjestet\xc3\xa4\xc3\xa4n vuosittain kurkkumarkkinat.\n_START_SECTION_\nLiikenne\n_START_PARAGRAPH_\nMaskun l\xc3\xa4pi kulkee valtatie 8 ja Uudenkaupungin rata. Valtatie 8 kulkee kunnan halki moottoritien\xc3\xa4 ja sill\xc3\xa4 on Maskun alueella kaksi eritasoliittym\xc3\xa4\xc3\xa4. Turun tiepiirin k\xc3\xa4ynnist\xc3\xa4m\xc3\xa4 hanke valtatien 8 rakentamisesta moottoritieksi v\xc3\xa4lill\xc3\xa4 Raisio-Nousiainen valmistui loppuvuodesta 2016. Maskun etel\xc3\xa4osassa moottoritien linjaus sijaitsee noin 2 kilometrin matkalta uudessa maastok\xc3\xa4yt\xc3\xa4v\xc3\xa4ss\xc3\xa4 entisen valtatien l\xc3\xa4nsipuolella. Tielinja jatkuu Maskun pohjoisrajalle moottoritien\xc3\xa4 noudattaen vanhaa valtatien linjaa._NEWLINE_Maskun rautatieasema (lyhenne Mku) avattiin Maskun kirkon tuntumassa Uudenkaupungin radan valmistuttua vuonna 1922. Rautatien merkitys paikkakunnalle ei kuitenkaan noussut koskaan kovin suureksi. Maskun asema muutettiin miehitt\xc3\xa4m\xc3\xa4tt\xc3\xb6m\xc3\xa4ksi seisakevaihteeksi vuonna 1967, tavaraliikenne lopetettiin vuonna 1973 ja henkil\xc3\xb6liikenne vuonna 1993. Asemarakennus myytiin yksityisomistukseen vuonna 2007. Maskun alueella Uudenkaupungin radalla on sijainnut my\xc3\xb6s vuoteen 1974 saakka k\xc3\xa4yt\xc3\xb6ss\xc3\xa4 ollut Piuhan seisake viisi kilometri\xc3\xa4 Maskun asemalta Turun suuntaan. _NEWLINE_Toukokuussa 2017 hallitus ilmoitti aikovansa s\xc3\xa4hk\xc3\xb6ist\xc3\xa4\xc3\xa4 radan. Hankkeen hinnaksi on kaavailtu 21 miljoonaa euroa, joka kattaisi muun muassa suunnittelun ja s\xc3\xa4hk\xc3\xb6istyksen. S\xc3\xa4hk\xc3\xb6ist\xc3\xa4misen p\xc3\xa4\xc3\xa4perusteena on Turun ratapiha-alueen turvallisuus, mutta s\xc3\xa4hk\xc3\xb6ist\xc3\xa4misell\xc3\xa4 on kuitenkin mahdollista vastata my\xc3\xb6s henkil\xc3\xb6liikenteen tarpeisiin.\n_START_SECTION_\nTunnettuja maskulaisia\n_START_PARAGRAPH_\nTennispelaaja Jarkko Nieminen on syntyj\xc3\xa4\xc3\xa4n maskulainen. H\xc3\xa4n tutustui tennikseen Kurittulan koulussa. Maskun tenniskent\xc3\xa4t on nimetty h\xc3\xa4nen mukaansa. Jarkko Nieminen Oy toimii edelleen Maskussa. My\xc3\xb6s jalkapalloilija Kasper H\xc3\xa4m\xc3\xa4l\xc3\xa4inen on syntyj\xc3\xa4\xc3\xa4n maskulainen. Laulaja Arto Nuotio asuu Maskussa. Imitaattori ja laulaja Martti Koivisto on maskulainen. Lis\xc3\xa4ksi veljekset Riku Riski ja Roope Riski aloittivat jalkapallouransa Maskun Palloseurassa.\n_START_SECTION_\nRuokakulttuuri\n_START_PARAGRAPH_\nMaskun pit\xc3\xa4j\xc3\xa4ruoiksi nimettiin 1980-luvulla sianlihasta ja ohraryynipuurosta tehty ryynimakkara sek\xc3\xa4 kinkkukiusausta muistuttava peruna-palvikinkkulaatikko pruusmulju."